Waarnemende KSA-hoof kry hulp van buite | Netwerk24
Waarnemende KSA-hoof kry hulp van buite
Deur Tinus van Staden 22 Januarie 2021 11:23
Die geoktrooieerde rekenmeester Denga Ramuedzisi is aangestel as die "uitvoerende raadsondersteuningsbeampte" en staan Moseki in 'n raadgewende hoedanigheid by.
Kugandrie Govender, die geskorste uitvoerende hoof van Krieket Suid-Afrika. Foto: Gallo Images
Moseki, KSA se finansiële hoof, is in Desember as die waarnemende uitvoerende hoof aangestel nadat Kugandrie Govender, wat ook in die pos waargeneem het, geskors is hangende 'n tugverhoor op 28 Januarie.
Oudregter Zak Yacoob, die voorsitter van die tussentydse raad, sê Ramuedzisi werk goed met Moseki saam.
"Die kommer as jy iemand van buite af inbring, is altyd of die huidige bestuur dié persoon goedgesind sal wees, maar ek is verheug dat die uitvoerende hoofde besef waarom ons hom betrek het en hulle het 'n goeie werkverhouding," sê Yacoob.
Moseki beaam dit.
"Hy is uiters hulpvaardig. Daar is verskeie skorsings onder die uitvoerende hoofde en hy help beslis om die leemtes te vul en bykomende hulp te verleen," sê Moseki.
Pholetsi Moseki, die waarnemende uitvoerende hoof van KSA, vandeesweek op 'n aanlyn nuuskonferensie. Foto: Gallo Images
Buiten Govender, wat in Augustus 2020 oorgeneem het nadat Jacques Faul bedank het as waarnemende uitvoerende hoof, is Welsh Gwaza, die maatskappysekretaris, ook in Desember deur die tussentydse raad geskors. Gwaza se tugproses het reeds verlede jaar begin en sal aan die begin van Februarie voortgaan.
Yacoob sê hy glo nie die tugprosesse sal afgehandel wees teen die tyd wat die tussentydse raad se termyn op 15 Februarie verstryk nie.
"Hierdie sake is altyd ingewikkeld, want dit hang af van die beskikbaarheid van die voorsitter, die beskikbaarheid van prokureurs aan albei kante, ensovoorts," sê Yacoob.
"Dit gebeur gereeld dat 'n prokureur beplan om 'n getuie vir twee uur te kruisondervra, maar dan duur dit 'n hele dag. En dit is sy reg.
"Op my regservaring gegrond: Ek sal agteroor val en sterf van verbasing as dié sake afgehandel is teen die tyd wat ons klaarmaak.
"Ek en die raad is egter toegewyd om, selfs al sal ons nie langer raadslede wees nie, saam te werk en steeds deel te neem aan die tugprosesse om die besluite wat ons geneem het, te regverdig."